ส่งตราสารหนี้สู้ดอกเบี้ย2บลจ.ชูจ่าย3.2-3.9%
บลจ.ฟินันซ่า ชี้ดอกเบี้ยขาขึ้น ส่งกองทุนตราสารหนี้ในประเทศ 3 เดือนจ่าย 3.25% ต่อปี แอสเซทพลัสขาย 4 กองทุนรอบใหม่ ชู 3.2-3.9% ต่อปี
18 ส.ค. 2554

บลจ.ฟินันซ่า ชี้ดอกเบี้ยขาขึ้น ส่งกองทุนตราสารหนี้ในประเทศ 3 เดือนจ่าย 3.25% ต่อปี แอสเซทพลัสขาย 4 กองทุนรอบใหม่ ชู 3.2-3.9% ต่อปี
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า เปิดเผยว่า อัตราดอกเบี้ยยังอยู่ในทิศทางขาขึ้นตามภาวะเงินเฟ้อ 
ขณะที่ ธนาคารพาณิชย์ระดมเงินฝากอย่างต่อเนื่อง จึงมองว่าการฝากเงินหรือการลงทุนในตราสารหนี้ระยะสั้นที่มีอายุประมาณ 3–6 เดือน น่าจะเหมาะกับผู้ลงทุนเพื่อจะไม่เสียโอกาสในช่วงอัตราดอกเบี้ยขาขึ้น 
บลจ.ฟินันซ่า ได้ออกกองทุนเปิดฟินันซ่าตราสารหนี้ 3 เดือน 7 (FAM FIX 3M7) ประมาณการผลตอบแทน 3.25% ต่อปี อายุประมาณ 3 เดือน เสนอขายวันที่ 27 ก.ค.–2 ส.ค. 2554 จองซื้อขั้นต่ำ 2,000 บาท 
กองทุนจะลงทุนในตั๋วแลกเงินบริษัท ดับเบิ้ลเอ บริษัท บัตรกรุงไทย บริษัท สวนอุตสาหกรรมโรจนะ บริษัท เอเซียเสริมกิจลีสซิ่ง และบริษัท ภัทรลีสซิ่ง และตั๋วเงินคลังหรือพันธบัตรธนาคารแห่งประเทศไทย
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บลจ.แอสเซท พลัส กล่าวว่า การเสนอขายกองทุนตราสารหนี้ในเดือน ส.ค.นี้ จะเน้นกองทุนตราสารหนี้ในประเทศลงทุนช่วงสั้นๆ เพราะให้ผลตอบแทนโดยรวมสูงขึ้น โดยอาจลงทุนผสมตราสารหนี้ต่างประเทศตามความเหมาะสมกับภาวะลงทุนในแต่ละช่วง เพื่อโอกาสรับผลตอบแทนที่ดีขึ้น
ในวันที่ 1 ส.ค.นี้ บริษัทจะเปิดขายและรับซื้อคืนหน่วยลงทุนรอบใหม่ (Rollover) 3 กองทุนตราสารหนี้ ได้แก่ กองทุนเปิดแอสเซทพลัสทรัพย์มั่นคง 6M1 (SIF6M1) ที่เปิดขายทุกรอบ 6 เดือนโดยประมาณ ลงทุนในตราสารหนี้ในประเทศ คาดว่าผลตอบแทนหลังหักค่าใช้จ่ายอยู่ที่ 3.50% ต่อปี
กองทุนเปิดแอ็คทีฟเอฟไอเอฟ 9 (ACFIF9) ลงทุนในลงทุนผสมระหว่างเงินฝาก ตราสาร ECP ในต่างประเทศ ระยะเวลาลงทุนประมาณ 9 เดือน คาดผลตอบแทนหลังหักค่าใช้จ่ายอยู่ที่ 3.75% ต่อปี โดยทำสัญญาป้องกันความเสี่ยงอัตราแลกเปลี่ยนเต็มจำนวนในส่วนที่ลงทุนในต่างประเทศ กองทุนเปิดแอสเซทพลัสแอ็คทีฟพันธบัตร 3 (ASP-ACGOV3) จะเน้นลงทุนในพันธบัตรรัฐบาลไทยและตั๋วแลกเงินธนาคาร ลงทุนสั้น 3 เดือน คาดผลตอบแทนหลังหักค่าใช้จ่ายอยู่ที่ 3.20% ต่อปี 
สำหรับการลงทุนในตราสารหนี้ต่างประเทศที่มีระยะเวลาลงทุนที่ยาวขึ้นยังสามารถให้ผลตอบแทนในระดับที่จูงใจ ดังนั้น กองทุนเปิดแอสเซทพลัสพรีเมี่ยมปันผล (ASP-PDI) ซึ่งเป็นกองทุนตราสารหนี้ต่างประเทศ มีนโยบายจ่ายเงินปันผล จะเปิดขายและรับซื้อคืนรอบใหม่ในวันที่ 2 ส.ค.นี้ ลงทุนในตราสารอายุประมาณ 1 ปี ในพันธบัตรรัฐบาลเกาหลีใต้ สัดส่วนประมาณ 55% ของพอร์ต เงินฝาก Bank of China สาขามาเก๊า ประมาณ 25% และตั๋วแลกเงินของธนาคารเกียรตินาคิน ประมาณ 20% คาดผลตอบแทนหลังหักค่าใช้จ่ายอยู่ที่ 3.90% ต่อปี